Det er ikke op til Dansk Folkeparti at beslutte, om loven skal ændres, så Im og Suthida Nielsen kan komme hjem til Danmark. Det fastslår socialdemokraternes politiske ordfører Magnus Heunicke via sin Twitter-profil. Og samme budskab kommer ifølge Ritzau fra justitsminister Morten Bødskov (S). - At lave en særlov er helt ekstraordinært. Derfor vil vi helst have hele Folketinget med. Men DF har ikke vetoret over Ims skæbne, skriver Magnus Heunicke. Tweetet kommer cirka en time efter, at Venstres Karsten Lauritzen på samme sociale medie skrev følgende: - Tillykke til DF, med at de af Bødskov har fået vetoret på udlændingeområdet, det havde jeg ikke set komme. De radikales ordfører Marlene Borst Hansen er også aktiv på Twitter, hvor hun støtter op og ministeren. - Enig Bødskov. Brug for bredt flertal. Vi samarbejder med dem, der vil. Håber vi kan overbevise DF om at ændre lov, men ingen vetoret, skriver hun.

Referat:
Justitsminister Morten Bødskov (S) slår fast: Dansk Folkeparti har ikke vetoret i Im-sagen.